**Džiaugsmas ir skausmas visiems vienodas...**

Reda Kiselytė,

Rokiškio Juozo Tumo – Vaižganto gimnazijos

„Romuvos“ padalinio bibliotekos vedėja, kalbina

Ferdinandą Jakšį

Mūsų gyvenimus užvaldė milžiniškas informacijos srautas, technologijos, skubėjimas... Ir vis dėlto atitrūkę nuo darbų ir gyvenimo šurmulio, stabtelėjome pasišnekučiuoti...

Rokiškio krašto kultūros žurnalui „Prie Nemunėlio“ sutiko paatvirauti - Lietuvos aktorius, teatro režisierius kraštietis Ferdinandas Jakšys.

Jis ne tik šiltai prisimins savo gimtąjį kraštą, atvers teatro pasaulio kerteles, sklaidys jam brangių žmonių laiškus, bet ir atskleis tai, kas liko neišsakyta, kam parašytų padėką. Deja...

**R. K.:** *Visą savo gyvenimą paskyrėte teatrui. Kurie kiti menai Jus viliojo? Jeigu būtumėte ne aktorius? Būtumėte...*

**F. J.:** Teatras – „mano skausmas, visas mano turtas“. Vilioti viliojo dailė, kinas, režisūra, teatrologija. Manau, kad tais menais galima išsakyti save.  
 Prie visų jų ir buvau šiek tiek prisilietęs.

Dailę studijavau dviejose aukštosiose mokyklose. Lankiausi didžiuosiuose Pasaulio muziejuose: Ermitaže, Tretjakovo galerijoje, Drezdeno, Luvro, Prado, Londono, Nacionalinėje galerijoje, Britų muziejuje, Niujorko Metropolitene ir kitur.

Su kinu siejau save daugiau kaip aktorius.

Režisūra traukė daugiau negu aktorystė – nepriklausymu nuo kitų, savarankiškumu. Jos bandyta nemažai ir daug kur: Jaunimo teatre, Tautiniame teatre, Senjorų teatre, Mėgėjų teatruose.

Teatrologiją ir teatro istoriją studijavau Maskvos Lunačiarskio vardo Teatriniame institute ( GITIS‘e). Tuo pagrindu esu parašęs daug straipsnių apie teatrus, kolegas aktorius.

**R. K.:** *Jūsų sielai artima lietuvių dramaturgija, mieli suvaidinti kaimo žmonių personažai. Kodėl?*

**F. J.:**Labai artima ir miela lietuvių dramaturgija. Kiekvienas geras veikalas žėri kaip sidabras vandenyje.

Aš augau kaime, Rokiškio krašte.

Kiek būta įdomių žmonių!

Mėgau ir mylėjau kaimo žmones Duokiškyje, daugybę paprastų ir nepaprastų... Mokėjau su jais šnekėtis ir klausyti jų. Tai buvo laimė, džiaugsmas ir pasididžiavimas, kad gali pasidalinti vargais, skausmais, kas tada, pokario metais, slėgė visus.

O būta ir bendrų vaidinimų. Išvaidinta tada visa Žemaitė... Čia, Duokiškyje, tuose vaidinimuose ir prasidėjo mano aktorystė ir režisūra.

**R. K.:***Ar sunku sukurti dvasininko vaidmenį, į jį įsijausti, juo gyventi?*

**F. J.:**Suvaidinau daug ir kunigo rolių. Vien tik užsivilkęs sutaną, tu dar ne kunigas. Dvasininką tu turi pajausti savo dvasia, juo labiau turėti savyje šventą Dvasią, kurią tu išsakai žiūrovui. Pats aktorius kaip žmogus turi būti persiėmęs dangiškąja utopija tai kaip kitaip tu kitam įkalbėsi? ...

Meilės, vilties, dorybių ugnelė turi rusenti tavo paties, aktoriaus, širdyje. Tada ir vaidinamo kunigo žodis šildys besiklausančio apdrungusį gyvenimą.

Tas yra didis, kuriam žemiškumai negavo viršaus ant dvasios...

Kunigo valdžios ženklas, garbės juosta – STULA.

Vaižganto vaidmeniui ją dovanų gavau iš Traupio klebono a. a. Stepono Galvydžio. Nusivedė mane į zakristiją, atidarė komodos stalčius – rinkis!

Išsirinktąją stulą pašventino monsinjoras Kazimieras Vasiliauskas. Prašė padovanoti K. Ostrausko „Vaižganto“ tekstą, ką aš su malonumu padariau...

Gavęs tokią dovaną, pabučiavau stulą, - tai ženklas, jog pripažįsti bažnyčią ir jos autoritetą, kuris tau leidžia kunigo vaidmenį vaidinti. Tiesiog būti juo. Tą aš ir darau kiekviename spektaklyje: užsidėdamas ar nusiimdamas stulą – pabučiuoju.

Visada menu tuos Didžiuosius kunigus ir lyg per šv. Mišias, glausdamas sutaną prie krūtinės, jau su Vaižganto, bet tarsi su savo žodžiais išsakau priesaką ir ištikimybę: „ ... aš katalikas širdyje iš persitikrinimo, jog tai vienatinė krikščioniškai dariška sistema, šventa, išganinga“.

Užsidėjęs stulą, kreipiantis į publiką, dažniausiai į jaunimą – nebedera nei supykimas, nei rūstybė, juolab pabarimas ar didaktinis pirštu pagrasinimas, parodymas.

Visa tai verčia bendrauti su šypsena, bendrauti kaip lygus su lygiu, rimtai, ramiai ir su atlaidžia šypsena...

Visą interviu skaitykite žurnale

Publikavimo data 2013 05 22